**Csomád Község Önkormányzat Képviselő-testületének**

**……/2017. (……) önkormányzati rendelete**

**a Környezetvédelmi Alapról**

Csomád Község Önkormányzat Képviselő-testülete a környezet védelmének általános szabályairól szóló 1995. évi LIII. törvény 58.§ (1) bekezdésében kapott felhatalmazás alapján, és a Magyarország helyi önkormányzatairól szóló 2011. évi CLXXXIX. törvény 13.§ (1) bekezdés 5. pontjában meghatározott feladatkörében eljárva a következőket rendeli el:

**1.§**

Csomád Község Önkormányzat Képviselő-testülete a feladat-és hatáskörébe tartozó környezet-és természetvédelmi feladatok teljesítésének elősegítése érdekében Környezetvédelmi Alapot (Alap) hoz létre.

**2.§**

Az önkormányzat éves költségvetésében a Környezetvédelmi Alap részére elkülönített összeg az önkormányzat bruttó bevételének 0,5%-a.

**3.§**

Az Alap bevételi forrásai a következők:

1. Az önkormányzat által jogerősen kiszabott környezetvédelmi bírság teljes összege;
2. A környezetvédelmi hatóság által Csomád Község közigazgatási területén jogerősen kiszabott és abból befolyt környezetvédelmi bírságok összegének 30%-a;
3. A környezetterhelési díjak és az igénybevételi járulékok jogszabályokban meghatározott része;
4. Az önkormányzat költségvetésében a környezetvédelemre elkülönített összeg;
5. Fakivágási bírság, fapótlási díj;
6. A hatásterület átnyúlása miatt más önkormányzattal megosztott bírság;
7. Az Alap lekötéséből származó kamatbevételek;
8. Az állampolgárok, a jogi személyek és jogi személyiséggel nem rendelkező szervezetek által az alap részére történt befizetések, illetve bármely, az alapot illető bevétel.

**4.§**

(1) Az alap bevételeit környezetvédelmi célokra kell felhasználni, más célra azok még ideiglenesen sem vonhatók el.

(2) Az Alapot Fót Város közigazgatási területén a következő célokra lehet felhasználni:

1. a környezetvédelmi szempontból károsodott környezet javítása, helyreállítása;
2. az emberi egészség védelmére, az életminőség javítására;
3. a helyi védettségű természeti értékek fenntartására, fejlesztésére, állaguk megóvására;
4. a helyi jelentőségű építészeti örökség állagának megóvására;
5. a felszíni és felszín alatti vizek minőségi és mennyiségi megőrzésére;
6. környezetvédelemmel kapcsolatos ötletek, találmányok megvételére;
7. környezetvédelmi felmérések, tanulmányok elkészíttetésére, elkészítésére;
8. pályázati pénzalapok képzésére;
9. a környezetvédelemről szóló tájékoztatások, előadások költségeinek fedezésére, környezetvédelmi ismeretek terjesztésére, környezeti nevelés támogatására;
10. lakosság környezetvédelmi szerveződéseinek támogatására;
11. a települési környezetvédelem népszerűsítésére;
12. parkok, fák, fasorok és egyéb települési zöldterület létesítésére, állapotának javítására;
13. veszélyes hulladékok évenkénti egy-két alkalommal történő gyűjtésére és elszállítására.

**5.§**

(1) Ez a rendelet a 2018. évi költségvetésről szóló rendelet hatályba lépésének napján lép hatályba.

(2) E rendelet hatályba lépésével egyidejűleg hatályát veszti Csomád Község Önkormányzat 7/2011. (VI. 21.) önkormányzati rendelete a Környezetvédelmi Alap létrehozásáról.

####

####  Klement János Dr. Finta Béla

 **polgármester jegyző**

**INDOKOLÁS**

**Általános indokolás**

A hatályos rendelet felülvizsgálatra szorult, új rendelet alkotása vált indokolttá a hatályos jogi szabályozás alapján.

**Részletes indokolás**

1.§-hoz**:** A Környezetvédelmi Alap létrehozásáról rendelkezik.

2. §-hoz: Az Alap részére a költségvetésben elkülönített összeg mértékét határozza meg.

3.§-hoz: Az Alapbevételi forrásait sorolja fel.

4.§-hoz: Az Alap felhasználásáról rendelkezik.

5.§-hoz: Hatályba léptető és hatályon kívül helyező rendelkezést tartalmaz.

**Előzetes hatásvizsgálati lap**

*(A jogalkotásról szóló 2010. évi CXXX. törvény 17.§-a alapján)*

A tervezett jogszabály tárgya: **Csomád Község Önkormányzat Képviselő-testületének rendelete a Környezetvédelmi Alapról**

1. A tervezett jogszabály valamennyi jelentősnek ítélt hatásai, különösen:

aa)

* Társadalmi hatásai:

A rendelettervezetnek társadalmi hatása van a környezetvédelmi tevékenységek anyagi támogatásának lehetősége miatt.

* Gazdasági hatásai: A tervezett jogszabálynak gazdasági hatása nincs.
* Költségvetési hatásai: A tervezett jogszabálynak költségvetési hatása van.

ab)

* Környezeti következményei: A tervezetnek környezeti hatása lehet.
* Egészségi következményei: A tervezett jogszabálynak egészségi következményei lehetnek a környezetvédelmi szempontok alkalmazásának erősítése miatt.
* Adminisztratív terheket befolyásoló hatásai: A tervezett jogszabály az adminisztratív terheket jelentősen nem növeli.
1. A jogszabály megalkotásának szükségessége, a jogalkotás elmaradásának várható következményei: A környezet védelmének általános szabályairól szóló 1995. évi LIII. törvény 58.§(3) bekezdése szerint, ha a települési önkormányzat nem hoz létre önkormányzati környezetvédelmi alapot, a környezetterhelési díjak és az igénybevételi járulékok külön törvényben meghatározott részéből keletkező bevétel az önkormányzatot nem illeti meg.
2. A jogszabály alkalmazásához szükséges személyi, szervezeti, tárgyi és pénzügyi feltételek: A szükséges személyi, tárgyi és pénzügyi feltételek biztosítottak.